Mandag var første skoledag på Nordsøen Fri Fagskole i Hirtshals. Her skal der bruges mindre tid på skolebænken og mere tid på praktiske færdigheder.

Mandag er en helt særlig dag i Hirtshals. Byens nye fagskole byder nemlig 10 elever velkommen til skolestart. Nordsøen Fri Fagskole er ikke en skole som de andre. Her er der mindre tid på skolebænk og mere tid til det praktiske arbejde. Skolen er et efterskolelignende initiativ, og den tilbyder både 10. klasse og enkeltfag. Eleverne bor på skolen, og de skal selv være med til at indrette faciliteterne. Mindre klasseundervisning, mere praktisk arbejde - Vi praktiserer det, der hedder praktisk gøremålsundervisning. Det vil sige, at man har hænderne i de ting, man bliver undervist i. Så er vi forpligtet til at have lidt teoretisk undervisning, men de skal i arbejdstøjet og ud at lave noget, siger forstander ved Nordsøen Fri Fagskole, Peter Sundbæk. Han mener, at der er behov for en skole som denne, da en stor gruppe unge har brug for mere trygge rammer i mindre grupper. Den nye skole i Hirtshals kan kaldes en praktisk efterskole, hvor eleverne får lov at få hænderne i de ting, som de bliver undervist i. - Siden jeg startede i 0. klasse har jeg altid været lidt skoletræt, og derfor er det fedt at kunne komme op til et sted som dette frem for at sidde i et almindeligt klasseværelse, fortæller Janus Bergmann Kellin, som er en af eleverne på den nye skole. Nordsøen Fri Fagskoles erhvervsklasse har tre linjer, eleverne kan vælge imellem: Havnens håndværk & Fiskeri, Gastro & Event samt Outdoor Turisme. I efteråret står et nyt værksted klar til eleverne på Hirtshals Havn, men først skal eleverne være med til at løse håndværkeropgaver på skolen. Derfor byder den første uge blandt andet på et projekt, hvor der skal etableres en gårdhave. - Vores hovedmål er at tage hensyn til den enkelte unge. Vi dvæler ikke så meget ved, hvad de har oplevet tidligere i livet. Vi tager udgangspunkt i, at de kommer ind som et blankt papir, og det begynder vi at skrive på nu. Og vi får forhåbentlig en positiv fortælling ud af det, siger Peter Sundbæk. Stadig ledige pladser Fagskolen håber, at den kan hjælpe eleverne med at finde deres rette hylde, så de på sigt kommer ud på arbejdsmarkedet, hvor der mange steder mangler hænder. Janus Bergmann Kellin drømmer om at blive urmager, men han ser frem til først at bruge sin tid på den nye skole i Hirtshals. - Jeg tror, det bliver fedt at få lov til at være med til at opstarte en skole. Vi får lov til at være med til at lægge den første grundsten, siger han. Der er stadig ledige pladser på Hirtshals Fri Fagskole i dette skoleår.